Kakawin Nītiśāstra/Pupuh 4
Pupuh IV – ragakusuma

1. 
sang hyang candra tarāngganā pinaka dīpa mamaḍangi ri kālaning wĕngi
sang hyang surya sĕḍĕng prabhāsa maka dīpa mamaḍangi ri bhūmi maṇḍala
widyā śāstra sudharma dīpanikang tribhuwana sumĕn prabhāswara
yān ing putra suputra sādhu guṇawān mamaḍangi kula wandhu wandhawa

2. 
sang śūrāmĕnanging raṇānggana mamukti suka wibhawa bhoga wīryawān
sang śūrāpĕjahing raṇāngga mangusir surapada siniwi ng surāpsari
yan bhīru n mawĕdi ng raṇānggana pĕjah yama-bala manikĕp mamīḍana
yan tan māti tininda ring parajanĕnirang-irang inañang sinorakĕn

3. 
haywāgyāngaku śūra paṇḍita widagdha ri harĕpani sang maharddhika
sang yodheng raṇa sora denika satus wilangika sira tosni sang wani
sakwehing wwang apakṣa paṇḍita sahasra pupulakĕna sora denika
yekin paṇḍita nāma yogya guruning sabhuwana sira tosni sang wiku

4. 
mangke wwang pulungĕn salakṣa paḍa pakṣa bisa kalaha ring wināyaka
yekin wāgmi ngaranya nīti naya wit paḍa paḍa kalawan wŗhaspati
sangsiptanya kaniṣṭaning mangaku, tan gawayakĕna tĕkap mahājana
yekin mānawa tantra yogya pituhun tĕkapira sang inuttameng praja

5. 
haywa ng wang cumacad samasta jana nora tan ana cacadanya ring prajā
hyang towin sira sang hyang Indra bahu-locana wŗṣaṇanireki tan gĕnĕp
sang hyang candra cinihnaning śaśa bhaṭāra rawi sira mahoṣṇikaprabhā
sang hyang śangkara nīlakaṇṭa paśupāla cacadira bhaṭāra keśawa

6. 
wwang dīnātithi yogya yan sungana dāna tĕkapira sang uttameng prajā
mwang dewa-sthana tan winurṣita rubuh wangunĕn ika paharja sĕmbahĕn
dīna preta sangaskaran-ta pahayun lĕpasakĕna tĕkeng śmaśāna ya
byaktā lābhaning aśwamedha-kŗtu lābhanira siniwi ring surālaya

7. 
singgih yan tĕkaning yugānta kali tan hana lĕwiha sakeng mahādhana
tan wāktan guṇa śūra paṇḍita widagdha paḍa mangayap ing dhaneśwara
sakwehning rinahasya sang wiku hilang, kula ratu paḍa hīnakāsyasih
putrādwe pita ninda ring bapa si śūdra baṇija wara wīrya paṇḍita

8. 
menggung rāt bhuwanāṇḍhakāra ratu hīna-dana dinananing dhaneśwara
sang widw angga wana-praweśana sa-mudra gati manut i lāmpahing kali
śūdrāsampay i weśya, weśya mawalepa ri sira naranātha nindita
rājāsampay i sang dwija, dwija sirālĕmĕh angulahakĕn śīwārcana

9. 
nirwa hyang pŗthiwī tang oṣadhilatāhilang i guṇanirāmŗteng jagat
wipra-kṣatriya-weśya-śūdra paḍa sangkara sama-sama pakṣa paṇḍita
sāmpunyān maka-weśa paṇḍita wiśeṣa kaharĕpika nora sangśaya
nindeng śāstra samādhi yoga japa, tungga tanunika paniṇḍa śūnyatā

10. 
pangdening kali mūrkaning jana wimoha matukar arĕbut kawīryawān
tan wring rātnya makol lawan bhratara wandhawa, ripu kinayuh pakāśrayan
dewa-dṛwya wināśa dharma rinurah kabuyutan inilan paḍāsĕpi
wyartha ng śāpatha su-praśāsti linĕbur tĕkaping adhama mūrka ring jagat

11. 
wwang mahyun ri kawehaning dana darīdra, krĕpaṇa dumadak dhaneśwara
wwang dūrātmaka dirgha-jiwita, sirang sujana dumadak alpakāmrĕta
wwang duśśīla suśīla, durṇaya wiweka, kujana sujanāwibhāgana
sang rājāsiwiteng suṣena ta ya, sang madum-amilih ulah wiparyana

12. 
rug tang campaka cūta candana wungū bakula surabhi nāgapuṣpita
sakwehnyān winadung tinor tinutuhan pinagĕrakĕn i pung lawan pilang
bhrāṣṭa ng hangsa mayūra kokila hiningsa pangariwuwu kāka len bango
tuṣṭekāng śŗgaleniwö winarĕgan rudhira dagingikang warāngganā

13. 
sang hyang prāṇa lawasnirā niyata sātus iwu tahun i kālaning kŗta
ring tretā pwa ya sangsaya kṣaya ḍatĕng sapuluh iwu tahun sirerika
seww ing dwāpara ring yugānta śata warṣa tĕmahika sahasra candramā
yan ring sandhyanikāng yugānta tahuning yuṣa cataliṣa hīnganing hurip

14. 
sang hyang prāṇa yan ing kŗteka tahulan kahananira ri māja nityaśa
ring tretāsthi sirān pratiṣṭha rumakĕt kahanani huriping jagt kabeh
yan ring dwāpara mangsa len snayu lawan rudhira kahananing hurip sthiti
yan ring kāli haneng kulit wulu-puhun kahanira ring anna bojana

15. 
ring strī sangkanikang wirodha ring asit, kŗta yuga sira dewi reṇukā
ring tretātiśayeng prang ādbhuta nimittaning alaga ta dewi jānaki
ngūni dwāpra bhāratāyudha sirang drupada-parama-putrikāngdani
sakwehning waniteng yugānta kaharĕpnya maka karaṇaning prang ādbhuta

16. 
lwirning tan rĕju ring jagat tri gaṇitanya tan abĕnĕr ulahnya kawruhi
strī odwad kalawan lwah ārĕju wilut lakunika paḍa tan wĕnang tutĕn
yan wwantĕn kumudācukul saka rikang watu, mabĕnĕr ulahning angganā
sangsiptanya wuwusku yatna sira sang sujana siniwi ring wadhū-jana

17. 
yan wāgmika wināyakāṣṭa-guṇanĕn ng anak-ĕbi tĕkaping mahājana
ring bhuktinya tikāṣṭabhāga tĕkaping puruṣa kĕlarikāṣṭabhāganĕn
yan ring sanggama sang mahāpuruṣa kāṣṭaguṇa tĕkapikang wadhū-jana
ring strī tan kahanan warĕg puruṣa” ling drupada-parama-putri-kāngucap

18. 
ring wwang haywa manūt i budhhinikanang parajana matĕmah wināśa ya
yan strī buddhi tinūtakĕn pati tĕmahnya hinirang-iranging param-para
yapwan sātmaka buddhi tuṣṭa tĕmahanya mangangĕn-angĕneka pūrwaka
byaktā manggihakĕn wiśeṣa kita yan lumĕkasakĕna buddhining guru

19. 
lwirning mangdadi mādaning jana surūpa dhana kula-kulina yowana
lāwan tang sura len kaśūran agawe wĕrĕh i manahikāng sarāt kabeh
yan wwantĕn sira sang dhaneśwara surūpa guṇa dhana kulina yowana
yan tan māda maharddhikeka pangaranya sira putusi sang pinaṇḍita

20. 
tingkahning sutaśāsaneka kadi rāja-tanaya ri sĕḍĕng limang tahun
sapta ng warṣa warā hulun sapuluhing tahun ika wurukĕn ring akṣara
yapwan ṣoḍaśawarṣa tulya wara mitra tinaha-taha denta miḍana
yan wus putra suputra tinghalana solahika wurukĕn ing nayenggita

21. 
haywānglālana putra sang sujana doṣa tĕmahika wimarga tan wurung
akweh sang sujanātilar swa-tanayanya pisaningu tikang warāngganā
yapwan dīkṣita tāḍanenulahakĕn tĕmahan ika suśīla śāstrawān
nityenarcana ring wadhūjana sirang wara sujana lulut mangastuti

22. 
haywāweh guṇa śakti ring kujana bhangga, sujana juga yogya sanmatān
ton hyang bahni hinungsining wĕsi hinogha tanunika winor sinanmata
sāmpun tang wĕsi māwak agni ya mabāng lumĕwihi panasing mahānala
paścat ring wĕkasan dinaṇḍa wĕsi punggĕl ing awakira dina duhkita

23. 
wrĕkṣā candana tulya sang sujana, sarpa mamilĕting i sor mangāśraya
ring pāng wānara, munggu hing śikara pakṣi, kusumanika bhrĕngga mangrubung
yan pinrang winadung sugandha pamalĕsnika mĕlĕk ing irung nirāntara
mangkā tingkahi sang mahāmuni maropahita satata citta nirmala

24. 
yan lajjerang ikāng wadhu gaṇita weśya kajaliranikātĕmah hilang
nirlajjerang ikāng wadhūttama tĕmahnya mari hinaranan warāngganā
nissantoṣa sirang pinaṇḍita hilang, tĕmahanika pinucca ring sarāt
yan santoṣa sirang nareśwara hilang jajahanira pinet mareng musuh

Nītiśāstra
]]
Pupuh 04